## Educació demana al Ministeri incloure els centres concertats en l’assignació d’auxiliars de conversa per al curs 2025-2026

*** La Conselleria demana al Ministeri que tinga en compte esta sol·licitud en les pròximes bases de col·laboració que han de firmar les dos administracions per a l’assignació d’auxiliars de conversa
* Per a dur a terme la possible adjudicació es farà un procediment en concurrència entre tots els centres educatius sostinguts amb fons públics que vullguen disposar d’auxiliar de conversa**

La Conselleria d’Educació, a través de la Direcció General d’Ordenació Educativa i Política Lingüística, ha sol·licitat al Ministeri d’Educació, Formació Professional i Esports incloure els centres concertats en el decret pel qual s’assignen auxiliars de conversa en el curs 2025-2026.

El director general, Ignacio Martínez, va remetre una carta al Ministeri en desembre en la qual comunicava la voluntat de la Conselleria. “La intenció és que en les pròximes bases de col·laboració que es firmaran entre el Ministeri i la Comunitat Valenciana, a la qual correspon l’assignació de centres educatius perquè els auxiliars facen la seua estada, s’incloguen els centres sostinguts amb fons públics independentment de la seua titularitat pública o privada”, ha explicat Martínez.

Per a dur a terme la possible adjudicació es durà a terme un procediment en concurrència entre els centres educatius sostinguts amb fons públics que vullguen disposar d’auxiliar de conversa el pròxim curs escolar 2025-2026.

Per a cada curs escolar el Govern Valencià aprova un decret que fa possible el funcionament del programa d’auxiliars de conversa, i es concedirà una subvenció directa a cada un dels auxiliars i es regularan les bases per al seu funcionament. Fins ara este decret només feia menció als centres de titularitat pública, per la qual cosa no era possible assignar auxiliars perquè exercisquen les seues funcions en centres de titularitat privada acollits al règim de concerts educatius.

L’objectiu d’este programa és afavorir la pràctica de la competència comunicativa oral i el contacte amb la cultura del país d’origen de l’auxiliar. El perfil dels auxiliars de conversa és el de graduats o estudiants universitaris, nadius, a fi que disposen d’un alt nivell en la llengua estrangera corresponent. Este curs escolar 2024-2025, la Comunitat Valenciana finança un total de 1.400 auxiliars de conversa, 1.360 d’anglés i 40 de francés.

**Sentències judicials**

La decisió de la Conselleria s’ha pres tenint en compte dos sentències de 6 de maig i de 7 de juny de 2022 del Tribunal Superior de Justícia de la Comunitat Valenciana (TSJCV), que va admetre els recursos contenciosos administratius interposats per diverses federacions de centres privats concertats contra, respectivament, el Decret 190/2017, d’1 de desembre, de concessió directa de subvencions al personal auxiliar de conversa de llengua estrangera en centres educatius públics d’Educació Primària durant el curs 2017-2018; i el Decret 173/2019, de 2 d’agost, de concessió directa de subvencions al personal auxiliar de conversa de llengua estrangera en centres educatius públics d’Educació Primària durant el curs 2019-2020.

En els dos recursos es va admetre la causa de discriminació al·legada per vulneració de l’article 14 de la Constitució Espanyola en relació amb l’article 27 en excloure de les ajudes públiques els centres privats concertats.

Fecha: 03/01/2025